**ELŐTERJESZTÉS**

**Velem községi Önkormányzat Képviselő-testületének**

**2021. július 20-i testületi ülése**

**Egyebek napirendi pontjához**

Tisztelt Képviselő-testület!

A víziközmű-szolgáltatásról szóló 2011. évi CCIX. törvény (a továbbiakban: Vksztv.) 11. § (1) bekezdése értelmében, a víziközmű-szolgáltatás hosszú távú biztosíthatósága érdekében – a fenntartható fejlődés szempontjaira tekintettel – víziközmű-rendszerenként tizenöt éves időtávra gördülő fejlesztési tervet (a továbbiakban: GFT) kell készíteni. A GFT felújítási és pótlási, valamint beruházási tervrészekből áll.

A Vksztv. 11. § (2) bekezdése szerint a bérleti-üzemeltetési szerződés alapján végzett víziközmű-működtetés esetében a felújítási és pótlási tervrészt a víziközmű-szolgáltató, azaz a VASIVÍZ ZRt., míg a beruházási tervrészt a képviseletre jogosult ellátásért felelős önkormányzat készíti el és nyújtja be minden év szeptember 30-ig a Magyar Energetikai és Közmű-szabályozási Hivatalhoz (a továbbiakban: MEKH). A GFT elkészítését a Vksztv. egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Vhr.) 90/A-90/G. §-ai, továbbá a víziközművek gördülő fejlesztési terve részét képező felújítási és pótlási terv, valamint beruházási terv részletes tartalmi és formai követelményeiről szóló 61/2015. (X. 21.) NFM rendelet szabályozza. A Vhr. 90/B. § (1) bekezdése értelmében, ha a víziközmű-rendszeren több ellátásért felelős is tulajdonnal rendelkezik, az ellátásért felelősök képviseletére jogosult önkormányzat köteles a víziközmű-rendszerre vonatkozó tervet elkészíteni.

A GFT benyújtása elektronikus úton, a hivatali kapun keresztül a „Gördülő Fejlesztési Terv jóváhagyása iránti kérelem” megnevezésű adatlap ÁNYK rendszeren belüli elküldésével vízközmű rendszerenként, a felújítási és pótlási tervre, valamint a beruházási tervre külön-külön kérelemben történik. Az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29.) Korm. rendelet 19. pont 40. és 41. sorai értelmében minden GFT esetében szükséges a Területi vízügyi hatóság és a Területi vízvédelmi hatóság megkeresése szakhatósági állásfoglalás kérése céljából. A GFT jóváhagyásáért fizetendő igazgatási szolgáltatási díj mértékét az 1/2014. (III. 4.) MEKH rendelet valamint a vízügyi és a vízvédelmi hatósági eljárások igazgatási szolgáltatási díjairól szóló 13/2015. (III. 31.) BM rendelet szabályozza.
Ennek megfelelően a megfizetendő igazgatási szolgáltatási díj három részből áll:
1. a MEKH rendelet 1. melléklet E) pont 18. sor a) pontja szerinti felújítási és pótlási tervrész jóváhagyásának díja: felhasználói egyenértékhez kötődő összeg, de legalább 15 000,- Ft
2. a MEKH rendelet 1. melléklet E) pont 18. sor b) pontja szerinti beruházási tervrész jóváhagyásának díja: felhasználói egyenértékhez kötődő összeg, de legalább 15 000,- Ft
3. a BM rendelet 2. melléklet 14. sora szerinti gördülő fejlesztési terv jóváhagyása tervrészenként 18 300,- Ft
A négy tétel befizetését a GFT benyújtásával egyidejűleg igazolni kell, ezért az előző évek gyakorlata szerint a VASIVÍZ ZRt. ezeket a díjakat átutalja a MEKH-nek és az illetékes Katasztrófavédelmi Igazgatóságnak az ellátásért felelősök helyett, majd a számlák kézhezvételét követően a beruházási terv jóváhagyásához kapcsolódó díjakat közvetített szolgáltatásként számlázza az Önkormányzatnak.

A VASIVÍZ ZRt., mint üzemeltető elkészítette az általa javasolt GFT mindkét tervrészletét, melyet megküldtek az önkormányzatnak a képviselő testületek elé terjesztés és jóváhagyás érdekében.

A tervezetek elkészítésénél műszakilag indokolt munkákra tettek javaslatot. Az I. ütemben (2022. év) legsürgősebb feladatokat adtuk meg. A Vhr. 90/E. § (1) bekezdése értelmében a terveknél elsődleges forrásként az adott víziközmű rendszeren képződő használati díjak pénzmaradványát és tervadatait vették figyelembe. A táblázatokban felsorolt feladatokra tervezett összegek nettó összegek.
Vhr. 90/F. § (1) bekezdése szerint a MEKH megtagadhatja a felújítási és pótlási, illetve beruházási tervrész jóváhagyását az I. ütemre, ha a bemutatott pénzügyi források alapján az I. ütem végrehajtása nem biztosított. A MEKH útmutatójában a II. és III. ütemben tervezésre kerülő feladatok között kérik megadni a víziközmű rendszerek azon rekonstrukciós igényeit is, amelyekre a szolgáltatási díjakban képződő víziközmű-használati díjak nem nyújtanak fedezetet. Ezekhez a tervekben minden esetben jövőbeni pályázati forrásigényt jelöltek meg.
Kéri a Vasivíz Zrt a testületet, hogy a megküldött tervezeteket szíveskedjenek a források szempontjából is megvizsgálni. Amennyiben az I. ütemhez egyéb forrást is biztosít az Önkormányzat, (pl. pályázat, vis maior keret, egyéb önkormányzati forrás) úgy arról a GFT -ket jóváhagyó nyilatkozattal együtt küldjük meg.

A Vksztv. 11. § (4) bekezdése értelmében a kézhezvételétől számítva **30 nap** áll rendelkezésre az elfogadásra. Ezen határidőn belül a Vhr. 90/B. § (2) - (3) bekezdései alapján a képviseletre jogosult önkormányzat az általa képviselt ellátásért felelősnek legalább 15 napos véleményezési határidőt biztosít. Ha a véleményezésre jogosult határidőn belül nem nyilatkozik, úgy kell tekinteni, hogy a GFT-t elfogadta.

A felújítási és pótlási terv MEKH-hez történő benyújtásáról a VASIVÍZ ZRt., a beruházási terv benyújtásáról a képviseletre jogosult önkormányzatnak szükséges gondoskodnia. A VASIVÍZ ZRt. a korábbi évek gyakorlata szerint vállalja, hogy a testületek által elfogadott GFT-k mindkét tervrészét a szolgáltatási területére vonatkozóan együttesen nyújtja be a MEKH-hez.

Kérem a Tisztelt Képviselő-testületet, hogy a fejlesztési tervek elfogadásáról szóló határozati javaslatot elfogadni szíveskedjen!

Velem, 2021. július 16.

A polgármester nevében:

 Németh Melinda sk.

 kirendeltség-vezető

****

****

**Határozati javaslat:**

1. Velem községi Önkormányzat Képviselő-testülete a VASIVÍZ Vas megyei Víz- és Csatornamű Zártkörűen Működő Részvénytársaság (székhely: 9700 Szombathely, Rákóczi Ferenc u. 19., Cg. 18-10-100607) által elkészített „Gördülő fejlesztési terv a 2022-2036 időszakra Felújítások és pótlások összefoglaló táblázata- V017 Velem ivóvízellátási rendszer” és „Gördülő fejlesztési terv a 2022-2036 időszakra Felújítások és pótlások összefoglaló táblázata, S001 Szombathely szennyvízelvezetési- és tisztítási rendszer” valamint a „Beruházások összefoglaló táblázata - V017 Velem ivóvízellátási rendszer” és „Beruházások összefoglaló táblázata S001 Szombathely szennyvízelvezetési- és tisztítási rendszer” című dokumentumokat a mellékletben szereplő tartalommal jóváhagyja.
2. A Képviselő-testület felhatalmazza a VASIVÍZ Vas megyei Víz- és Csatornamű Zártkörűen Működő Részvénytársaságot, (székhely: 9700 Szombathely, Rákóczi Ferenc u. 19., Cg. 18-10-100607) hogy a gördülő fejlesztési tervet a Magyar Energetikai és Közmű Szabályozási Hivatalhoz benyújtsa, és az ezzel kapcsolatos teljes hatósági eljárásban képviselje Velem községi Önkormányzatot.

**Felelős:** Bakos László polgármester

**Határidő:** azonnal